**Gus Van Sant** (født 24. juli 1952 i Louisville, Kentucky i USA) er en amerikansk filmregissør, manusforfatter og filmprodusent. Han er kjent for filmene *Drugstore Cowboy* fra 1989, *Den enestående Will Hunting* fra 1997 og *Elephant* fra 2003.

Bakgrunn og arbeid
------------------

Gus Van Sant begynte filmkarrieren med å regissere reklamefilm for TV, og var assistent for regissøren Roger Corman. Han er homofil, og filmene hans handler ofte om homofile og andre minoritetsgrupper uten bestandig å sette dem i et positivt lys.

Filmografien hans som manusforfatter og regissør omfatter en film bygd på Tom Robbins' roman *Even Cowgirls Get the Blues*, som har et mangfoldig skuespillerutvalg (Keanu Reeves, Roseanne Barr, Uma Thurman og cameoer av forfatteren William S. Burroughs og skuespilleren Heather Graham med flere); og *I drift mot Idaho*, som også hadde Reeves på rollelista, pluss River Phoenix som gutteprostituert (Van Sant planla også å regissere en biografifilm om kunstneren Andy Warhol med Phoenix i hovedrollen, men kansellerte prosjektet da Phoenix døde av narkotikamisbruk i 1993). Han har også laget en moderne remake av Alfred Hitchcocks klassiske filmthriller *Psycho* fra 1960. Van Sant filmet sin versjon med nøyaktig de samme fotografiske vinklene som i den opprinnelige filmen. Van Sant er kanskje likevel mest kjent for å ha regissert *Den enestående Will Hunting* fra 1997, med Matt Damon i tittelrollen som matematisk geni.

Gus Van Sant vant Gullpalmen ved Cannes filmfestival i 2003 for filmen *Elephant*, som er inspirert av voldsmassakeren på den amerikanske ungdomsskolen Columbine High School. I 2007 fikk han en spesialpris ved samme festival for *Paranoid Park*, et følsomt filmportrett av en ung skater og drapsmann. 

Som skuespiller har Van Sant opptrådt som seg selv i Kevin Smiths filmkomedie *Jay and Silent Bob Strike Back*. I filmen teller han penger han har tjent på suksessen med *Den enestående Will Hunting*.

Gus Van Sant har skrevet manusene til de fleste filmene han har regissert. Han har også skrevet bøkene *Pink* og *108 Portraits*, hvor den siste inneholder fotografier som han har tatt.

Gus Van Sant bor i Portland i Oregon.

Filmografi
----------

* 1985: *Mala Noche* – langfilmdebut om homofili
* 1989: *Drugstore Cowboy*
* 1991: *I drift mot Idaho* (*My Own Private Idaho*)
* 1993: *Even Cowgirls Get the Blues*
* 1995: *Noe å dø for* (*To Die For*) – satire med Nicole Kidman i hovedrollen som karrierekvinne i en mediebedrift
* 1997: *Den enestående Will Hunting* (*Good Will Hunting*)
* 1998: *Psycho*
* 2000: *Finding Forrester*
* 2002: *Gerry*
* 2003: *Elephant*
* 2005: *Last Days*
* 2006: *Le Marais* – i filmantologien *Paris, je t'aime*
* 2007: *Paranoid Park*

Referanser
----------

1. ↑   Babelio, Babelio forfatter-ID 118313[Hentet fra Wikidata]
2. ↑   Brockhaus Enzyklopädie, Brockhaus Online-Enzyklopädie-id van-sant-gus, besøkt 9. oktober 2017[Hentet fra Wikidata]
3. ↑   Discogs, Discogs artist-ID 112428, besøkt 9. oktober 2017[Hentet fra Wikidata]
4. ↑   Social Networks and Archival Context, SNAC Ark-ID w6n32xhd, besøkt 9. oktober 2017[Hentet fra Wikidata]

Eksterne lenker
---------------

* (en) Gus Van Sant på Internet Movie Database Rediger på Wikidata

* (sv) Gus Van Sant i Svensk Filmdatabas Rediger på Wikidata

* (da) Gus Van Sant på Filmdatabasen Rediger på Wikidata

* (da) Gus Van Sant på Scope Rediger på Wikidata

* (fr) Gus Van Sant på Allociné Rediger på Wikidata

* (en) Gus Van Sant på AllMovie Rediger på Wikidata

* (en) Gus Van Sant hos Turner Classic Movies Rediger på Wikidata

* (en) Gus Van Sant hos The Movie Database Rediger på Wikidata


|  |  |  |
| --- | --- | --- |
| Forrige mottaker:Roman Polański | **Regissører som har vunnet Gullpalmen**(2003) | Neste mottaker:Michael Moore |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NDL **·** NKC **·** BNE **·** CiNii **·** BBC Things **·** Munzinger (iba) **·** MusicBrainz **·** Discogs
 |